b"\n_START_ARTICLE_\nB\xc3\xb8rn leder b\xc3\xb8rn\n_START_SECTION_\nMafeking\n_START_PARAGRAPH_\nBaden-Powell gjorde sig disse erfaringer da han var kommandant i byen Mafeking i Sydafrika hvor boerne belejrede byen i 217 dage fra 1899 til 1900._NEWLINE_Baden-Powell kunne godt se at hans soldater blev mere og mere tr\xc3\xa6tte, da de konstant var p\xc3\xa5 vagt mod evt. angreb fra boerne, og fik s\xc3\xa5 den tanke at de unge drenge der l\xc3\xb8b og legede i byen kunne hj\xc3\xa6lpe. Han var af den holdning at b\xc3\xb8rnene ikke skulle deltage som egentlige soldater, selvom der ogs\xc3\xa5 i den tid var h\xc3\xa6re der benyttede sig af b\xc3\xb8rnesoldater._NEWLINE_Baden-Powell oprettede nogle 'Mafeking Patrols', hvor de unge drenge blev sammensat i patruljer med en patruljeleder, og de fik s\xc3\xa5 p\xc3\xa5lagt opgaver der kunne aflaste soldaterne, det kunne v\xc3\xa6re at hj\xc3\xa6lpe med at lave mad, s\xc3\xb8rge for at mad og \xc3\xb8vrige forsyninger kom ud til soldaterne, hj\xc3\xa6lpe med at pleje de syge og s\xc3\xa5rede, udkig, ordonnanstjeneste m.m._NEWLINE_Da Mafeking blev undsat og boerne blev fordrevet, blev Baden-Powell dekoreret for at have klaret belejringen indtil hj\xc3\xa6lpen n\xc3\xa5ede frem. Han blev samtidig en nationalhelt._NEWLINE_The Mafeking Cadets, som de unge drenge blev kaldt, blev den inspiration, der senere fik Baden-Powell til at omskrive sin bog Aids to Scouting til det, der dannede grundlag for spejderbev\xc3\xa6gelsen, nemlig h\xc3\xa6fterne Scouting for Boys."